Avviż wara s-sentenzi tal-14 ta’ Diċembru 2017 u tat-28 ta’ Marzu 2019, fil-Kawżi T-460/14 u C-144/18 P, rispettivament, fir-rigward tar-Regolament ta’ Implimentazzjoni tal-Kunsill (UE) Nru 307/2014 li jemenda r-Regolament ta’ Implimentazzjoni (UE) Nru 875/2013 li jimponi dazju anti-dumping definittiv fuq l-importazzjonijiet ta’ ċertu qamħirrum bil-qalba ppreparat jew ippreservat li joriġina fit-Tajlandja

(2019/C 291/03)

Sentenza

Fis-sentenza tagħha tal-14 ta’ Diċembru 2017, fil-Kawża T-460/14, AETMD vs Il-Kunsill (“is-sentenza tal-Qorti Ġenerali”), il-Qorti Ġenerali tal-Unjoni Ewropea (“il-Qorti Ġenerali”) annullat ir-Regolament ta’ Implimentazzjoni tal-Kunsill (UE) Nru 307/2014 tal-24 ta’ Marzu 2014 li jemenda r-Regolament ta’ Implimentazzjoni (UE) Nru 875/2013 li jimponi dazju anti-dumping definittiv fuq l-importazzjonijiet ta’ ċertu qamħirrum bil-qalba ppreparat jew ippreservat li joriġina fit-Tajlandja wara rieżami interim taħt l-Artikolu 11(3) tar-Regolament (KE) Nru 1225/2009 (1) (“ir-Regolament inkwistjoni”). Fis-sentenza tagħha tat-28 ta’ Marzu 2019, fil-Kawża C-144/18 P, il-Qorti tal-Ġustizzja tal-Unjoni Ewropea (“il-Qorti”) ċaħdet l-appell ippreżentat minn River Kwai International Food Industry Co. Ltd (“RK”) bħala infondata u kkonfermat is-sentenza tal-Qorti Ġenerali.

Il-Qorti tal-Ġustizzja kkonfermat il-konklużjoni tal-Qorti Ġenerali li d-drittijiet proċedurali tal-Association européenne des transformateurs de maïs doux (“AETMD”) inkisru meta ġiet rifjutata t-talba tagħha għal divulgazzjoni ta’ informazzjoni relatata mal-possibbiltà ta’ allokazzjoni skorretta tal-ispejjeż bejn RK u l-entità relatata magħha Agrifresh Co., Ltd. (“AgriFresh”). L-allokazzjoni tal-ispejjeż hija waħda mill-kawżi possibbli tat-tnaqqis tal-ispejjeż tal-produzzjoni li allegat RK bħala sostenn għat-talba tagħha għal rieżami interim. Il-Qorti Ġenerali ddeċidiet li, matul il-proċedura amministrattiva, l-AETMD ma kinitx irċeviet divulgazzjoni li effettivament ippermettitilha tesprimi l-perspettiva tagħha f’dan ir-rigward.

Konsegwenzi

Skont l-Artikolu 266 tat-Trattat dwar il-Funzjonament tal-Unjoni Ewropea, l-istituzzjonijiet tal-Unjoni jridu jieħdu l-passi meħtieġa sabiex jikkonformaw mas-sentenzi tal-Qorti Ġenerali. Huwa rikonoxxut li, f'kawżi fejn il-proċedimenti jkunu jikkonsistu minn diversi stadji amministrattivi, l-annullament ta' wieħed minn dawn l-istadji ma jannullax il-proċediment kollu. L-investigazzjoni anti-dumping hija eżempju ta' tali proċediment f'diversi stadji.

Skont il-ġurisprudenza tal-Qorti, meta jittieħdu dawn il-passi meħtieġa sabiex wieħed jikkonforma ma’ sentenza li tannulla att u jimplimentaha, il-proċedura għas-sostituzzjoni ta’ att annullat tista’ titkompla mill-punt preċiż li fih seħħet l-illegalità (2).

Għaldaqstant, biex tikkonforma mas-sentenza, il-Kummissjoni għandha l-possibbiltà li tirrimedja l-aspetti tal-proċediment li wasslu għall-annullament, filwaqt li tħalli intatti dawk il-partijiet li ma ġewx effettwati mis-sentenza (3).

L-annullament tar-regolament inkwistjoni; kien dovut għan-nuqqas ta’ konformità mad-drittijiet tad-difiża waqt pass mill-proċediment amministrattiv li fuqu huwa bbażat ir-regolament inkwistjoni; jiġifieri, in-nuqqas ta’ divulgazzjoni ta’ ċerta informazzjoni lill-AETMD rigward l-impatt tar-ristrutturar ta’ RK li seta’ kellu impatt fuq il-valutazzjoni kemm tan-natura dejjiema tal-bidliet fiċ-ċirkustanzi invokati u kif ukoll tal-kalkolu tal-marġni tad-dumping.

Għalhekk, il-possibbiltà ta’ allokazzjoni mhux korretta tal-ispejjeż bejn RK u AgriFresh, imqajma minn AETMD matul il-proċedura amministrattiva u li kienet tikkonsisti - minbarra r-razzjonalizzazzjoni tal-attività ta’ RK - f’waħda mill-kawżi possibbli tat-tnaqqis tal-ispejjeż tal-produzzjoni, jenħtieġ li tiġi eżaminata billi terġa’ tinfetaħ l-investigazzjoni.

Il-konklużjonijiet li saru fir-Regolament inkwistjoni li ma kinux ikkontestati, jew li ġew ikkontestati iżda rrifjutati permezz tas-sentenza tal-Qorti Ġenerali u tal-Qorti jew li ma ġewx eżaminati mill-Qrati, u għalhekk ma wasslux għall-annullament tar-Regolamenti inkwistjoni, fil-prinċipju jibqgħu validi.

Proċedura ta’ ftuħ mill-ġdid

Għalhekk, il-Kummissjoni ddeċidiet li terġa’ tiftaħ l-investigazzjoni anti-dumping li tikkonċerna l-importazzjonijiet ta’ ċertu qamħirrum ħelu ppreparat jew ippreservat li joriġina fit-Tajlandja li wasslet għall-adozzjoni tar-Regolament (UE) Nru 307/2014 sa fejn jikkonċerna RK, u jissokta fil-punt fejn seħħet l-irregolarità.

Dan il-ftuħ mill-ġdid huwa limitat fl-ambitu tiegħu għall-implimentazzjoni tas-sentenzi tal-Qorti Ġenerali u tal-Qorti. Il-ftuħ mill-ġdid ma jaffettwax investigazzjonijiet oħra. Ir-Regolament ta’ Implimentazzjoni tal-Kunsill (UE) Nru 875/2013 tat-2 ta’ Settembru 2013 li jimponi dazju anti-dumping definittiv fuq l-importazzjonijiet ta’ ċertu qamħirrum bil-qalba ppreparat jew ippreservat li joriġina fit-Tajlandja wara reviżjoni ta’ skadenza taħt l-Artikolu 11(2) tar-Regolament (KE) Nru 1225/2009 (4) u kull regolament li jissostitwixxih wara r-rieżami ta’ skadenza li tinsab għaddejja (5) għadha, għalhekk, applikabbli fir-rigward ta’ RK.

Il-partijiet interessati huma infurmati b’dan il-ftuħ mill-ġdid permezz tal-pubblikazzjoni ta’ dan l-Avviż f’Il-Ġurnal Uffiċjali tal-Unjoni Ewropea.

Sottomissjonijiet bil-miktub

Sabiex tikseb l-informazzjoni li tqis li tkun meħtieġa għall-investigazzjoni tagħha, il-Kummissjoni se tibgħat kwestjonarju lil RK u AgriFresh u l-kumpaniji relatati tagħhom. Dawn ikunu jridu jippreżentaw il-kwestjonarju mimli fi żmien 37 jum mid-data tal-pubblikazzjoni ta' dan l-Avviż f'Il-Ġurnal Uffiċjali tal-Unjoni Ewropea, sakemm ma jkunx speċifikat mod ieħor.

Il-partijiet interessati kollha, u b’mod partikolari RK u AgriFresh u l-kumpaniji relatati tagħhom, kif ukoll l-AETMD, huma mistiedna jippreżentaw il-fehmiet tagħhom, jissottomettu informazzjoni u jipprovdu evidenza ta’ sostenn dwar kwistjonijiet li jikkonċernaw il-ftuħ mill-ġdid tal-investigazzjoni. Sakemm ma jkunx speċifikat mod ieħor, din l-informazzjoni u l-evidenza ta’ sostenn iridu jaslu għand il-Kummissjoni fi żmien 20 jum mid-data tal-pubblikazzjoni ta’ dan l-Avviż f’Il-Ġurnal Uffiċjali tal-Unjoni Ewropea.

Possibbiltà ta’ smigħ mis-servizzi ta’ investigazzjoni tal-Kummissjoni

Il-partijiet kollha interessati jistgħu jitolbu li jinstemgħu mis-servizzi ta’ investigazzjoni tal-Kummissjoni. Kull talba għal smigħ jenħtieġ li ssir bil-miktub u tispeċifika r-raġunijiet għaliex tkun qed issir. Għal seduti ta’ smigħ dwar kwistjonijiet li jkunu jirrigwardaw mal-ftuħ mill-ġdid tal-investigazzjoni, it-talba trid tiġi ppreżentata fi żmien 15-il jum mill-pubblikazzjoni ta’ dan l-Avviż f’Il-Ġurnal Uffiċjali tal-Unjoni Ewropea. Wara dan, it-talba għal smigħ trid tiġi ppreżentata fil-limiti tal-iskadenzi speċifiċi stabbiliti mill-Kummissjoni fil-komunikazzjoni tagħha mal-partijiet.

Istruzzjonijiet għas-sottomissjonijiet bil-miktub u biex tintbagħat il-korrispondenza

L-informazzjoni mibgħuta lill-Kummissjoni għall-fini tal-investigazzjonijiet għad-difiża tal-kummerċ għandha tkun ħielsa mid-drittijiet tal-awtur. Il-partijiet interessati, qabel ma jippreżentaw lill-Kummissjoni informazzjoni u/jew data soġġetti għad-drittijiet tal-awtur ta’ terzi persuni, iridu jitolbu permess speċifiku lid-detentur tad-drittijiet li jippermetti b’mod espliċitu a) li l-Kummissjoni tuża’ l-informazzjoni u d-data għall-iskop ta’ dan il-proċediment tad-difiża tal-kummerċ; u b) li tipprovdi l-informazzjoni u/jew id-data lill-partijiet interessati f’din l-investigazzjoni f’għamla li tippermettilhom li jeżerċitaw id-drittijiet tad-difiża tagħhom.

Il-preżentazzjonijiet kollha bil-miktub, inkluża l-informazzjoni mitluba f’dan l-Avviż, il-kwestjonarji mimlijin u l-korrispondenza pprovduta mill-partijiet interessati li għalihom jintalab trattament kunfidenzjali għandhom jiġu mmarkati bħala “Limited” (6). Il-partijiet li jippreżentaw informazzjoni matul din l-investigazzjoni huma mistiedna jagħtu raġuni għat-talba tagħhom għal trattament kunfidenzjali

Il-partijiet interessati li jipprovdu informazzjoni “Limited” huma mitluba jfornu sommarji mhux kunfidenzjali tagħha skont l-Artikolu 19(2) tar-Regolament (UE) 2016/1036 (7) (ir-“Regolament bażiku”), li jiġu mmarkati “For inspection by interested parties” (Għall-ispezzjoni mill-partijiet interessati). Dawn is-sommarji jridu jkunu ddettaljati biżżejjed biex jippermettu li l-qofol tat-tagħrif imressaq b'mod kunfidenzjali jinftiehem raġonevolment. Jekk parti li tipprovdi informazzjoni kunfidenzjali tonqos milli tagħti raġunijiet ġusti għal talba ta’ trattament kunfidenzjali jew ma tagħtix sommarju mhux kunfidenzjali tagħha fil-format u bil-kwalità mitluba, il-Kummissjoni tista’ tinjora din l-informazzjoni sakemm ma jkunx jista’ jintwera b’mod sodisfaċenti minn sorsi xierqa li l-informazzjoni tkun korretta.

Il-partijiet interessati huma mistiedna jressqu l-preżentazzjonijiet u t-talbiet kollha permezz ta’ TRON.tdi (https://webgate.ec.europa.eu/tron/TDI) inklużi dokumenti skenjati ta’ prokuri u ta’ ċertifikazzjoni, bl-eċċezzjoni ta’ tweġibiet voluminużi li għandhom jiġu ppreżentati fuq CD-ROM jew fuq DVD bl-idejn jew permezz tal-posta rreġistrata. Meta jużaw TRON.tdi jew il-posta elettronika, il-partijiet interessati jesprimu l-qbil tagħhom mar-regoli applikabbli għas-sottomissjonijiet elettroniċi li jinsabu fid-dokument “CORRESPONDENCE WITH THE EUROPEAN COMMISSION IN TRADE DEFENCE CASES (KORRISPONDENZA MAL-KUMMISSJONI EWROPEA F’KAŻIJIET TA’ DIFIŻA TAL-KUMMERĊ)” ippubblikat fuq is-sit web tad-Direttorat Ġenerali għall-Kummerċ: http://trade.ec.europa.eu/doclib/docs/2011/june/tradoc_148003.pdf. Il-partijiet interessati jridu jindikaw isimhom, l-indirizz, in-numru tat-telefon u indirizz tal-posta elettronika validu u għandhom jiżguraw li l-indirizz elettroniku pprovdut ikun indirizz elettroniku tan-negozju uffiċjali li jaħdem u li jiġi kkonsultat kuljum. Ladarba jiġu pprovduti d-dettalji ta’ kuntatt, il-Kummissjoni tikkomunika mal-partijiet interessati permezz ta’ TRON.tdi jew tal-posta elettronika biss, dment li ma jitolbux li jirċievu d-dokumenti kollha mingħand il-Kummissjoni b’mezz ieħor ta’ komunikazzjoni jew sakemm in-natura tad-dokument li jrid jintbagħat ma tkunx teħtieġ l-użu tal-posta rreġistrata. Għal regoli u informazzjoni ulterjuri dwar il-korrispondenza mal-Kummissjoni, inklużi l-prinċipji li japplikaw għall-preżentazzjonijiet permezz ta’ TRON.tdi u bil-posta elettronika, il-partijiet interessati għandhom jikkonsultaw l-istruzzjonijiet ta’ komunikazzjoni mal-partijiet interessati msemmija hawn fuq.

L-indirizz tal-Kummissjoni għall-korrispondenza:

European Commission Directorate-General for Trade Directorate H Office: CHAR 04/039 1049 Bruxelles/Brussel BELGIQUE/BELGIË TRON.tdi: https://webgate.ec.europa.eu/tron/tdi Indirizz elettroniku TRADE-R567-SWEETCORN-INTERIM@ec.europa.eu

Nuqqas ta’ kooperazzjoni

F’każijiet fejn xi parti interessata tirrifjuta l-aċċess jew ma tipprovdix l-informazzjoni meħtieġa fil-limiti ta' skadenza stipulati, jew tfixkel b’mod sinifikanti l-investigazzjoni, is-sejbiet, pożittivi jew negattivi, jistgħu jsiru fuq il-bażi tal-fatti disponibbli, skont l-Artikolu 18 tar-Regolament bażiku.

Fejn jinstab li xi parti interessata tkun ipprovdiet informazzjoni falza jew qarrieqa, l-informazzjoni tista’ tiġi injorata u jistgħu jintużaw il-fatti disponibbli.

Jekk parti interessata ma tikkooperax jew tikkoopera parzjalment biss u s-sejbiet għalhekk ikunu bbażati fuq fatti disponibbli skont l-Artikolu 18 tar-Regolament bażiku, ir-riżultat jista’ jkun anqas favorevoli għal dik il-parti milli kieku tkun ikkooperat.

In-nuqqas ta’ tweġiba kompjuterizzata ma għandux jiġi kkunsidrat bħala nuqqas ta’ kooperazzjoni, dment li l-parti interessata turi li l-preżentazzjoni tat-tweġiba kif mitlub tkun tirriżulta f’piż żejjed mhux raġonevoli jew f’kost addizzjonali mhux raġonevoli. Il-parti interessata jenħtieġ li tikkuntattja lill-Kummissjoni minnufih.

Uffiċjal tas-Seduta

Il-partijiet interessati jistgħu jitolbu l-intervent tal-Uffiċjal tas-Seduta għal proċedimenti dwar kummerċ. L-Uffiċjal tas-Seduta jeżamina t-talbiet għall-aċċess għall-fajl, it-tilwim fir-rigward tal-kunfidenzjalità tad-dokumenti, it-talbiet għal estensjoni tal-iskadenzi u kull talba oħra dwar id-drittijiet tad-difiża tal-partijiet interessati u tal-partijiet terzi li jistgħu jfeġġu matul il-proċediment.

L-Uffiċjal tas-Seduta jista' jorganizza seduti ta' smigħ u jagħmilha ta' medjatur bejn il-parti(jiet) interessata/i u s-servizzi tal-Kummissjoni sabiex jiżgura li d-drittijiet tad-difiża tal-partijiet interessati jkunu qed jitħaddmu għalkollox. Talba għal seduta ta’ smigħ mal-Uffiċjal tas-Seduta jenħtieġ li ssir bil-miktub u tispeċifika r-raġunijiet għat-talba. L-Uffiċjal tas-Seduta jeżamina r-raġunijiet għat-talbiet. Dawn is-seduti ta’ smigħ jenħtieġ li jsiru biss jekk il-kwistjonijiet ma jkunux ġew solvuti mas-servizzi tal-Kummissjoni fi żmien debitu.

Kull talba trid tiġi ppreżentata fi żmien raġonevoli u bla dewmien sabiex ma xxekkilx l-andament tajjeb tal-proċedimenti. Għal dan il-għan, il-partijiet interessati jenħtieġ li jitolbu l-intervent tal-Uffiċjal tas-Seduta minn kmieni kemm jista’ jkun wara li jseħħ il-każ li jiġġustifika tali intervent. Meta t-talbiet għal seduti ta’ smigħ jiġu ppreżentati barra mill-iskedi ta’ żmien rilevanti, l-Uffiċjal tas-Seduta jeżamina wkoll ir-raġunijiet għalfejn dawn it-talbiet ikunu saru daqshekk tard, in-natura tal-kwistjonijiet imqajma u l-impatt ta’ dawn il-kwistjonijiet fuq id-drittijiet tad-difiża, filwaqt li jqis kif dovut l-interessi ta’ amministrazzjoni tajba u t-tlestija tal-investigazzjoni fil-ħin.

Għal aktar informazzjoni u għad-dettalji ta’ kuntatt, il-partijiet interessati jistgħu jikkonsultaw il-paġni web tal-Uffiċjal tas-Seduta fuq is-sit web tad-DĠ Kummerċ: http://ec.europa.eu/trade/trade-policy-and-you/contacts/hearing-officer/

Proċessar ta’ data personali

Kull data personali li tinġabar f’din l-investigazzjoni se tiġi trattata skont ir-Regolament (UE) 2018/1725 tal-Parlament Ewropew u tal-Kunsill (8).

Avviż dwar il-protezzjoni tad-data li jinforma lill-individwi kollha dwar l-ipproċessar tad-data personali fil-qafas tal-attivitajiet tad-difiża tal-kummerċ tal-Kummissjoni huwa disponibbli fuq is-sit web tad-DĠ Kummerċ: http://trade.ec.europa.eu/doclib/html/157639.htm

Informazzjoni lill-awtoritajiet doganali

Sakemm tintemm din l-investigazzjoni ta’ ftuħ mill-ġdid, id-dazji anti-dumping fuq l-importazzjonijiet ta’ qamħ ħelu (Zea mays var. saccharata) ippreparat jew ippreservat bil-ħall jew bl-aċidu aċetiku, mhux iffriżat, li attwalment jaqa’ fil-kodiċi NM ex 2001 90 30 (kodiċi TARIC 2001903010) u qamħ ħelu (Zea mays var. saccharata) ippreparat jew ippreservat mod ieħor għajr bil-ħall jew bl-aċidu aċetiku, mhux iffriżat, minbarra l-prodotti tal-intestatura 2006, li bħalissa jaqgħu fil-kodiċi NM ex 2005 80 00 (kodiċi TARIC 2005800010), li joriġinaw fit-Tajlandja, li tipproduċihom River Kwai International Food Industry Co. Ltd (kodiċi addizzjonali TARIC A791), huma miġbura fil-livell tad-dazji anti-dumping imposti mir-Regolament ta’ Implimentazzjoni (UE) Nru 875/2013, jiġifieri 12,8 %, jew kull regolament li jissostitwixxih (9) mit-28 ta’ Marzu 2019.

Il-livell ta’ dazji li se jiġi stabbilit bħala konsegwenza tal-bidu mill-ġdid tal-investigazzjoni jista’ jkun differenti mil-livell tad-dazji miġbura mill-awtoritajiet doganali nazzjonali mill-28 ta’ Marzu 2014. Il-Kummissjoni tista’ tiddeċiedi li tagħti struzzjonijiet lill-awtoritajiet doganali biex jiġbru d-dazji anti-dumping fuq l-importazzjonijiet ta’ qamħ ħelu (Zea mays var. saccharata) ippreparat jew ippreservat bil-ħall jew bl-aċidu aċetiku, mhux iffriżat, li bħalissa jaqa’ fil-kodiċi NM ex 2001 90 30 (kodiċi TARIC 2001903010) u qamħ ħelu (Zea mays var. saccharata) ippreparat jew ippreservat mod ieħor għajr bil-ħall jew bl-aċidu aċetiku, mhux iffriżat, minbarra prodotti tal-intestatura 2006, li bħalissa jaqgħu taħt il-kodiċi NM ex 2005 80 00 (kodiċi TARIC 2005800010), li joriġinaw fit-Tajlandja, li tipproduċihom River Kwai International Food Industry Co. Ltd (kodiċi addizzjonali TARIC A791) bir-rata determinata mill-eżitu tal-investigazzjoni ta’ ftuħ mill-ġdid.

Divulgazzjoni

Il-produttur esportatur ikkonċernat u l-Industrija tal-Unjoni se jkunu sussegwentement informati bil-fatti u l-konsiderazzjonijiet essenzjali li abbażi tagħhom hemm l-intenzjoni li tiġi implimentata s-sentenza u se jingħataw l-opportunità li jikkummentaw.

(1) ĠU L 91, 27.3.2014, p. 1.

(2) Is-Sentenzi tal-Qorti tal-Ġustizzja tat-3 ta’ Ottubru 2000, Industrie des poudres sphériques v Il-Kunsill, C-458/98 P, EU:C:2000:531, il-paragrafi 80 sa 85, kif ukoll tat-28 ta’ Jannar 2016, CM Eurologistik, C-283/14 u C-284/14, EU:C:2016:57, il-paragrafi 48 sa 55.

(3) Is-Sentenza tal-Qorti tal-Ġustizzja tal-14 ta’ Ġunju 2016, Il-Kummissjoni vs McBride, il-Kawża C-361/14P, EU:C:2012:434, il-paragrafu 56; ara wkoll, fil-qasam tad-dumping, is-sentenza tal-Qorti tal-Ġustizzja tat-3 ta’ Ottubru 2000, Industrie des poudres sphériques vs Il-Kunsill, il-Kawża C-458/98 P EU:C:2000:531, il-paragrafu 84.

(4) ĠU L 244, 13.9.2013, p. 1.

(5) Notifika ta’ bidu ta’ rieżami ta’ skadenza tal-miżuri anti-dumping applikabbli għal importazzjonijiet ta’ ċertu qamħirrum ħelu bil-qalba ppreparat jew ippreservat li joriġina fir-Renju tat-Tajlandja (ĠU C 322, 12.9.2018, p. 4).

(6) Dokument “Limited” huwa dokument li jiġi kkunsidrat kunfidenzjali skont ir-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (ĠU L 176, 30.6.2016, p. 21) u l-Artikolu 6 tal-Ftehim tad-WTO dwar l-Implimentazzjoni tal-Artikolu VI tal-GATT 1994 (il-Ftehim dwar l-Anti-Dumping). Dan huwa wkoll dokument protett skont l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (ĠU L 145, 31.5.2001, p. 43).

(7) Ir-Regolament (UE) 2016/1036 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea (ĠU L 176, 30.6.2016, p. 21).

(8) Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39).

(9) Notifika ta’ bidu ta’ rieżami ta’ skadenza tal-miżuri anti-dumping applikabbli għal importazzjonijiet ta’ ċertu qamħirrum ħelu bil-qalba ppreparat jew ippreservat li joriġina fir-Renju tat-Tajlandja (ĠU C 322, 12.9.2018, p. 4).